b"\n_START_ARTICLE_\nJeanne Moreau\n_START_SECTION_\nBiografia\n_START_PARAGRAPH_\nLa seva mare, Kathleen Sarah Buckley, va n\xc3\xa9ixer a Lancashire, Anglaterra i havia recalat a Par\xc3\xads com a part del grup Tiller-Girls per actuar en el Folies-Berg\xc3\xa8re. El seu pare (Anatole D\xc3\xa9sir\xc3\xa9 Moreau) tenia un restaurant a Montmartre. Jeanne va anar al Liceu Edgar Quinet de Par\xc3\xads i es va formar al Conservatori de la mateixa ciutat._NEWLINE_Va debutar al teatre el 1947 en el Festival d'Aviny\xc3\xb3 i ja als 20 anys integrava l'elenc de la Com\xc3\xa9die-Fran\xc3\xa7aise com el membre m\xc3\xa9s jove mai abans adm\xc3\xa8s._NEWLINE_La seva filmografia m\xc3\xa9s brillant data dels anys 50 i 60, quan va ser la musa de Louis Malle, Fran\xc3\xa7ois Truffaut, Michelangelo Antonioni, Luis Bu\xc3\xb1uel, Jacques Demy i Roger Vadim, entre altres realitzadors de la nouvelle vague francesa, treballant a m\xc3\xa9s amb Elia Kazan, Orson Welles, Peter Brook, Wim Wenders i altres famosos directors._NEWLINE_Entre els seus films essencials, han d'esmentar-se Els amants de 1962, La n\xc3\xbavia vestia de negre, Ascensor pel cadalso, Il marinaio del Gilbilterra, de 1967 amb Orson Welles, La notte amb Marcello Mastroianni, Diari d'una cambrera, Viva Mar\xc3\xada! (amb Brigitte Bardot), La reina Margot (1954), Di\xc3\xa0legs de carmelites, Les relacions perilloses amb G\xc3\xa9rard Philipe, Moderato cantabile i l'extraordin\xc3\xa0ria Jules et Jim._NEWLINE_Entre els seus films posteriors, es troba Querelle de Fassbinder, la pel\xc2\xb7l\xc3\xadcula d'acci\xc3\xb3 Nikita i L'amant de Jean-Jacques Annaud. El 1995, es va destacar pel seu paper com a Elizabeth, emperadriu de R\xc3\xbassia, en la pel\xc2\xb7l\xc3\xadcula per a TV Catalina la Gran, amb Catherine Zeta Jones com a protagonista._NEWLINE_En el 2002 va interpretar la seva gran amiga, l'escriptora Marguerite Duras en el film Cet amour-l\xc3\xa0 i \xc3\xa9s actualment favorita de directors com Fran\xc3\xa7ois Ozon i l'israeli\xc3\xa0 Amos Gitai, amb qui va rodar Plus tard, Disengagement i Carmel.\n_START_SECTION_\nTreballs com a directora\n_START_PARAGRAPH_\nEl 1976 va dirigir el film Lumi\xc3\xa8re i el 1979 L'adolescent amb Simone Signoret, amb guions que li van pert\xc3\xa0nyer, a m\xc3\xa9s d'un documental sobre Lillian Gish._NEWLINE_Al setembre del 2001 va dirigir l'\xc3\xb2pera Attila de Verdi a l'\xc3\x92pera de la Bastilla de Par\xc3\xads. Tamb\xc3\xa9 va dirigir Lul\xc3\xba d'Alban Berg.\n_START_SECTION_\nTeatre\n_START_PARAGRAPH_\nEn teatre va destacar amb Pigmali\xc3\xb3 de Bernard Shaw, La gata sobre la teulada de zinc calent i La nit de la iguana de Tennessee Williams, La m\xc3\xa0quina infernal de Jean Cocteau i unes altres._NEWLINE_El 2001 va encarnar memorablement l'escriptora Marguerite Duras en Cet amour-l\xc3\xa0. Moreau va protagonitzar dos films basats en les seves novel\xc2\xb7les i va ser dirigida per ella en un film de 1972.\n_START_SECTION_\nCantant\n_START_PARAGRAPH_\nVa fer una incursi\xc3\xb3 en la can\xc3\xa7\xc3\xb3 amb veu modesta, afinaci\xc3\xb3 perfecta i captivador encant. Va gravar discos, va fer populars can\xc3\xa7ons com Le tourbillon de la vie, J'ai la memoire qui flanche i O\xc3\xba-vas ta Mathilde i va cantar al costat de Frank Sinatra en el Carnegie Hall el 1984.\n_START_SECTION_\nVida privada\n_START_PARAGRAPH_\nAmiga de Jean Cocteau, Jean Genet, Henry Miller, Ana\xc3\xafs Nin i Marguerite Duras, va estar lligada rom\xc3\xa0nticament a Louis Malle, Lee Marvin, Tony Richardson i Pierre Cardin. Es va casar amb Jean Louis Richard, amb qui va tenir el seu fill Jerome, amb Theodoros Roubanis i amb William Friedkin._NEWLINE_La minyona de Moureau en trob\xc3\xa0 el cos sense vida, aparentment per mort natural, el mat\xc3\xad del 31 de juliol de 2017 al seu apartament del carrer del Faubourg-Saint-Honor\xc3\xa9 de Par\xc3\xads, a tocar de la place des Ternes.\n_START_SECTION_\nFilmografia\n_START_PARAGRAPH_\nLes seves pel\xc2\xb7l\xc3\xadcules m\xc3\xa9s destacades s\xc3\xb3n:"